
    Republika Hrvatska
Općinski sud u Osijeku
   Europska avenija  7
       31000 Osijek 
Poslovni broj P Ob-450/2022-32


                     
U   I M E   R E P U B L I K E   H R V A T S K E 
			
P R E S U D A   


Općinski sud u Osijeku, po sucu Dalmoslavi Grgić, kao sucu pojedincu, u pravnoj stvari tužiteljice L. F., OIB: …, iz N., …, L. i N. F., OIB: …, iz O., obje zastupane po punomoćnici S. P., odvjetnici iz O., protiv tuženika T. F., OIB: …, iz O., zastupanog po punomoćniku dr. sc. A. Č., odvjetniku iz O., radi uzdržavanja, nakon održane i zaključene glavne rasprave dana 25. ožujka 2026. u prisutnosti punomoćnika stranaka, a objavljene dana, 1. rujna 2026., 

p r e s u d i o   j e

 I. Nalaže se tuženiku Ti. F., OIB: …, iz O., da za uzdržavanje tužiteljice L. F., OIB: …, iz N., …,  L. mjesečno doprinosi po 208,16 eura (dvijestotineosameuraišesnaestcenti) umjesto kako je to bilo određeno presudom Općinskog suda u Osijeku … od 23. listopada 2017. i to svakomjesečno počev od 6. prosinca 2022. pa do 28. prosinca 2023. i to dospjele obroke odjednom, a dospijevajuće do 15-og u mjesecu za tekući mjesec s pripadajućim zakonskim zateznim kamatama tekućim od dospijeća svakog pojedinog iznosa pa do isplate koja kamata se određuje po stopi zatezne kamate za svako polugodište uvećanjem kamatne stope koju je  referentne stope za 3% poena, pri čemu se za prvo polugodište primjenjuje referentna stopa koja je na snazi na dan 1. siječnja, a za drugo polugodište referentna stopa koja je na snazi 1. srpnja te godine, s tim da je referentna stopa kamatna stopa koju Europska središnja banka primjenjuje na svoje posljednje glavne operacije refinanciranja ili granična kamatna stopa proizašla iz natječajnih postupaka za varijabilnu stopu za posljednje glavne operacije refinanciranja Europske središnje banke na tekući račun njezine majke D. F., OIB: … otvoren kod … banke d.d. IBAN …, a od 29. prosinca 2023. pa nadalje svakomjesečno iznos od 208,16 eura tužiteljici L. F. i to dospjele obroke odjednom, a dospijevajuće do 15-og u mjesecu za tekući mjesec s pripadajućim zakonskim zateznim kamatama tekućim od dospijeća svakog pojedinog iznosa pa do isplate koja kamata se određuje po stopi zatezne kamate za svako polugodište uvećanjem referentne stope za 3% poena, pri čemu se za prvo polugodište primjenjuje referentna stopa koja je na snazi na dan 1. siječnja, a za drugo polugodište referentna stopa koja je na snazi 1. srpnja te godine, s tim da je referentna stopa kamatna stopa koju Europska središnja banka primjenjuje na svoje posljednje glavne operacije refinanciranja ili granična kamatna stopa proizašla iz natječajnih postupaka za varijabilnu stopu za posljednje glavne operacije refinanciranja Europske središnje banke, sve u roku 15 dana.  

II. Odbija se tužbeni zahtjev tužiteljice N. F. koji glasi:
"Nalaže se tuženiku T. F. OIB … da za uzdržavanje drugotužiteljice N. F. OIB …, doprinosi svakomjesečni novčani iznos od 1.568,38 (EUR 208,16) od dana podnošenja ove tužbe pa nadalje dok za to budu postojali zakonski uvjeti, s tim da dospjele obroke plati odjednom u roku  petnaest dana, a buduće kako budu dospijevali, i to do 15-og u mjesecu za tekući mjesec na tekući račun drugotužiteljice N. F. kod … Bank d.d. IBAN …, i to sa zakonskom zateznom kamatom tekućom od dospijeća svakog pojedinog iznosa pa do isplate, u roku petnaest dana po pravomoćnosti presude.",
kao neosnovan.

III. Svaka stranka snosi svoj parnični trošak.

Obrazloženje

1. Tužiteljice su podnijele ovom sudu tužbu dana 6. prosinca 2022. navodeći kako je presudom Općinskog suda u Osijeku … od 23. listopada 2017. naloženo tuženiku da na ime uzdržavanja tužiteljice L. F. plaća svakomjesečni iznos od 1.137,00 kn od 23. veljače 2017. pa nadalje dok za to postoje zakonski uvjeti na tekući račun njene majke D. F. Navodi da su se od tada izmijenile okolnosti jer je tada mlt. L. počela živjeti s majkom u SR N., da su se njezine potrebe povećale kako glede hrane, stanovanja, školovanja, izvanškolskih aktivnosti, te da sve njezine potrebe podmiruje njezina majka, dok tuženik sudjeluje sa iznosom uzdržavanja koje često zaokruži na samo 1.000,00 kn. Predlaže da sud donese presudu kojom će obvezati tuženika na plaćanje mjesečnog uzdržavanja u iznosu od 208,16 eura od podnošenja tužbe pa nadalje dok za to postoje zakonski uvjeti, tako da dospjele obroke plati odjednom u roku od 15 dana, a dospijevajuće do 15-og u mjesecu za tekući mjesec na račun njezine majke D. F. otvoren kod … banke d.d. IBAN … sa pripadajućim zakonskim zateznim kamatama od dospijeća pojedinih iznosa pa do isplate. Tužiteljica N. F. navodi kako je redovna studentica preddiplomskog sveučilišnog studija na Odjelu … Sveučilišta u O. za koju tuženik nikada nije plaćao zakonsko uzdržavanje niti joj financijski pomagao od kada je prestala obiteljska zajednice njezine majke i oca. Njezine životne potrebe podmiruje majka D. F. u vidu režija za stan, hranu, higijenu, školske potrepštine. Tuženik je odbio doprinositi za njezino uzdržavanje, te predlaže da sud donese presudu kojom će se tuženiku naložiti plaćanje uzdržavanja koji tijekom postupka precizira potražujući iznos od 208,16 eura od podnošenja tužbe pa do 8. rujna 2025. tako da dospjele obroke plati odjednom u roku od 15 dana, a dospijevajuće do 15-og u mjesecu za tekući mjesec na njen račun otvoren kod … banke d.d. IBAN … sa pripadajućim zakonskim zateznim kamatama od dospijeća pojedinih iznosa pa do isplate. Potražuju parnični trošak u iznosu od 1.366,50 eura. Uz tužbu i tijekom postupka prilažu presudu Općinskog suda u Osijeku broj … od 23. listopada 2017. , elektronički zapis o statusu studenta N. F. danog od strane Ministarstva znanosti i obrazovanja od 22. listopada 2022., potvrdu o visini dohotka za N. F. od strane Porezne uprave, Ispostave O. od 3. lipnja 2022., potvrdu o školovanju L. Ferlin od 28. rujna 2022. izdane po A., Ugovor o diobi bračne stečevine između D. F. i Ti. F. od 12. lipnja 2019. , potvrdu Sveučilišta … u O., Fakulteta … od 19. listopada 2023., platne liste za D. F. od siječnja 2023. pa do studenog 2023., izvode Net bankinga, ovjereni prijevod s njemačkog jezika na hrvatski jezik po stalnom sudskom tumaču za engleski i njemački I. K., ovjereni prijevod s njemačkog jezika o potvrdi pohađanja škole L. F., Ugovor o radu između osnovne škole "M. G." iz J. i N. F. od 8. rujna 2025., te od 15. rujna 2025., potvrdu o stečenom akademskom nazivu N. F. izdanu po Sveučilištu … u O., Fakulteta … od 11. srpnja 2025., izvadak iz obrtnog registra za C. A. u vlasništvu T. F. od 24. rujna 2025., predlaže saslušanje majke tužiteljica D. F., saslušanje tužiteljice N. F., pribavu podataka o primanjima majke tužiteljica i tuženika, pribavu mišljenja Centra za socijalnu skrb o osobnim, obiteljskim i imovinskim prilikama stranaka.

2. U odgovoru na tužbu tuženik ne spori svoju obvezu prema tužiteljici L. F. prema presudi ovog suda … od 23. listopada 2017. i da su se okolnosti tijekom vremena promijenile. Tvrdi kako D. F. živi u zajedničkom kućanstvu sa suprugom G. S. koji je zaposlen i ima primanja, da tužiteljica L. F. sa svojom majkom radi tzv. "mini job" koji je dozvoljen u N. za djecu te dobi i ostvaruju primanja u visini cca. 500,00 eura. Na njegovoj strani izmijenile su se okolnosti jer je zasnova novu bračnu zajednicu u kojoj je rođen J. F. 4. studenog 2021. Navodi i kako se sa D. F. prilikom razrješenja njihovih imovinskih odnosa dogovorio oko visine uzdržavanja obiju kćeri i darovanja suvlasničkog dijela obiteljske kuće u visini ½ koji je tuženik darovao tuženoj N. F. Osporava da je tužiteljica N. F. redovna studentica jer je taj status izgubila, a osporava da istoj nikad nije plaćao uzdržavanje kao i da ju financira njezina majka. Tvrdi da tužiteljica N. F. više godina živi u izvanbračnoj zajednici s D. F. koji je stalno zaposlen i ostvaruje primanja, a ona ostvaruje primanja i od bavljenja kozmetičkom djelatnošću prema narudžbama. Uz odgovor i tijekom postupka prilaže izvadak iz matice vjenčanih za T. F. i I. K. od 7. kolovoza 2021., rodni list za J. F. Predlaže da se tijekom postupka saslušaju parnične stranke, pribave podaci od Odjela … Sveučilišta … za status tužiteljice N. F., i to za svaku akademsku godinu, da se sasluša svjedok D. F. Potražuje parnični trošak u iznosu od 1.250,00 eura.  

3. U dokaznom postupku sud je izvršio uvid i pročitao presudu Općinskog suda u Osijeku broj … od 23. listopada 2017. , elektronički zapis o statusu studenta N. F. danog od strana Ministarstva znanosti i obrazovanja od 22. listopada 2022., potvrdu o visini dohotka za N. F. od strane Porezne uprave, Ispostave O. od 3. lipnja 2022., potvrdu o školovanju L. F. od 28. rujna 2022. izdane po A., Ugovor o diobi bračne stečevine između D. F. i T. F. od 12. lipnja 2019. , potvrdu Sveučilišta … u O., Fakulteta … od 19. listopada 2023., platne liste za D. F. od siječnja 2023. pa do studenog 2023., izvode Net bankinga, ovjereni prijevod s njemačkog jezika na hrvatski jezik po stalnom sudskom tumaču za engleski i njemački I. K., ovjereni prijevod s njemačkog jezika o potvrdi pohađanja škole L. F., Ugovor o radu između osnovne škole "M. G." iz J. i N. F. od 8. rujna 2025., te od 15. rujna 2025., potvrdu o stečenom akademskom nazivu N. F. izdanu po Sveučilištu … u O., Fakulteta … od 11. srpnja 2025., izvadak iz obrtnog registra za K. art u vlasništvu T. F. od 24. rujna 2025., izvadak iz matice vjenčanih za T. F. i I. K. od 7. kolovoza 2021., rodni list za J. F., izvješće Muzeja … O. od 2. lipnja 2023. s podacima o primanjima i isplatama za T. F. za period od prosinca 2022. do lipnja 2023., rješenje Hrvatskog zavoda za zdravstveno osiguranje, Regionalni ured O.k od 16. siječnja 2023., potvrdu M. Fakulteta … Sveučilišta … u O. od 7. studenog 2023. za N. F. i potvrdom te prijepisom ocjena za N. F., socijalnu anamnezu izrađenu po … zavodu …, Područni ured O. od 16. kolovoza 2023., saslušao svojedobno zakonsku zastupnicu i majku tužiteljica D. F., tužiteljicu N. F. i L. F., tuženika i svjedoka D. F.

4. Na provedeni dokazni postupak nije bilo primjedbi niti daljnjih dokaznih prijedloga.

5. Među strankama nije sporno da je tuženik u obvezi plaćati uzdržavanje za tužiteljicu L. F. po presudi ovog suda … od 23. listopada 2017. 

6. Među strankama je sporno jesu li se od donošenja naprijed navedene presude izmijenile okolnosti prema kojima bi tuženik bio u obvezi plaćati uzdržavanje za tužiteljicu L. F. 208,16 eura i da li je isti u obvezi plaćati i koliko za uzdržavanje tužiteljice N. F. 

7. Iz presude Općinskog suda u Osijeku broj … od 23. listopada 2017. razvidno je da je istom razveden brak između D. F. i T. F., da je zajedničko mlt. dijete stranaka L. F. rođena 29. prosinca 2005. povjerena majci a stanovanje, da će roditelji zajednički ostvarivati roditeljsku skrb, a T. F. održavat osobne odnose s mlt. djetetom i doprinositi za njezino uzdržavanje svakomjesečno iznos od 1.137,00 kn počev od 23. veljače 2017. dok za to postoje zakonski uvjeti. U obrazloženju istog razvidno je da je tada T. F. živio u izvanbračnoj zajednici u stanu koji je vlasništvo njegove partnerice zajedno sa zajedničkim djetetom njegove partnerice iz prvog braka, da su on i D. F. bili suvlasnici stana u kojem je D. F. živjela s njihovom djecom. 

8. Iz podataka o školovanju za N. F. razvidno je da je ista rođena 24. svibnja 1998., da je upisala preddiplomski sveučilišni studij na Odjelu … Sveučilišta … u O. u akademskoj godini 2022./2023. u statusu redovnog studenta, da je ista upisala akademske 2016./2017. preddiplomski sveučilišni studij matematike na Odjelu … u sastavu Sveučilišta … u O. u statusu redovne studentice koji status redovne studentice je izgubila 30. rujna 2019. te joj je odobreno dovršenje studija bez studentskih prava do 30. rujna 2023., da je ista upisana kao redovni student Fakulteta … na studiju Sveučilišni diplomski studij …, modul nastavnički u prvu nastavnu godinu akademsku 2023./2024. Za istu je dostavljen prijepis ocjena, te je ista stekla akademski naziv sveučilišna magistra edukacije matematike i informatike koji je završila 11. srpnja 2025.

9. Iz Ugovora o radu između Osnovne škole M. G. iz J. i N. F. razvidno je da su isti prvotno zaključili Ugovor 8. rujna 2025. na 60 dana, potom 15. rujna 2025. ponovno na 60 dana.

10. Iz potvrda o visini dohotka za N. F. od strane Ministarstva financija, Porezne uprave, Ispostave O. od 3. lipnja 2022. razvidno je da N. F. u razdoblju 2021. nije ostvarila dohodak. 

11. Iz materijalne dokumentacije za L. F. razvidno je da je ista pohađala R. … tijekom 2022./2023. i to 10.b razred, da joj je njezina majka uplaćivala u N. za satove vožnje.

12. Iz materijalnih podataka za D. F. razvidno je kako ista ima neto primanja za siječanj 2023. 2.250,00 eura, za veljaču 2.250,00 eura, za ožujak 1.607,58 eura, za travanj 2.250,00 eura, za svibanj 1.607,58 eura, za lipanj 2.250,00 eura, za rujan 2.400,00 eura.

13. Iz izvatka iz matice vjenčanih za T. F. i I. K. razvidno je da su isti zaključili brak 7. kolovoza 2021. u O. koji je upisan u maticu vjenčanih matičnog područja O. za 2021. pod rednim brojem … 

14. Iz rodnog lista za J. F. razvidno je da je isti rođen … u O. od oca T. F. i majke I. F. 

15. Iz Ugovora o diobi bračne stečevine između D. F. i T. F. od 12. lipnja 2019. razvidno je da njihovu bračnu stečevinu čini nekretnina u O., stana površine 75m2, stambeni kredit kod … banke d.d. u CHF realiziran na ime D. F. sa založnim pravom na naprijed navedenoj nekretnini, te nenamjenski kredit kod HPB d.d. realiziran 2014. na ime T. F. u kojem kreditnom odnosu je D. F. solidarni dužnik. Predmetnim ugovorom D. F. isplaćuje T. F. na ime njegovog suvlasništva na nekretnini za iznos od 22.000,00 eura uz uvjet da T. F. svoj suvlasnički dio daruje kćerki N. F. uz upis doživotne osobne služnosti plodouživanja, uporabe i stanovanja u korist D. F. o čemu će se sklopiti poseban ugovor i ovjeriti kod javnog bilježnika, da će D. F. nastaviti u cijelosti otplaćivati stambeni kredit koji ima na svom imenu a T. F. na svom. 

16. Iz izvješća Muzeja … od 2. lipnja 2023. razvidno je da je T. F. koristio pravo na preostali dio roditeljskog dopusta za dijete J. F. kao rad s polovicom punog radnog vremena te mu je Muzej … obračunavao i isplaćivao plaću sukladno navedenom za polovinu radnog vremena a za rugu polovinu … zavod … pa je tako isti od prosinca 2022. do lipnja 2023. primio ukupno plaću od 2.200,00 eura, te neoporezivih primitaka 927,25 eura, a od strane … zavoda … za razdoblje od 27. prosinca 2022. do 16. listopada 2024. istom je za korištenje rodiljskog dopusta kao rad s polovicom punog radnog vremena isplaćena naknada plaće od 585,58 eura mjesečno. 

17. Iz izvatka iz obrtnog registra od 24. rujna 2025. Upravnog odjela za gospodarstvo i turizam razvidno je da je u istom upisan obrt C. A. za građevinske radove u vlasništvu T. F. s početkom obavljanja obrta 2. lipnja 2025. 

18. Iz socijalne anamneze HZSR, PU O. od 16. kolovoza 2023. razvidno je da D. F. unazad par godina živi i radi u R. N. s mjesečnim prihodom od 1.600,00 eura i 250,00 eura dječjeg doplatka za mlt. L. Živi u stanu površine 75 m2 gdje je najam 950,00 eura te režijski troškovi oko 200,00 do 250,00 eura. Ima u vlasništvu pola kuće u O. na adresi …, površine 120 m2 koje koristi njezina majka, brat te starija kćer, opremljena je svim potrebnim namještajem i kućanskim aparatima. T. F. zaposlen je kao voditelj tehničke službe u Muzeju … i tada je koristio pravo na očinski dopust, tj. mogućnost rada s pola radnog vremena i mjesečnim prihodima u visini 900,00 eura, u vlasništvu nema nekretnina. Iz braka s D. F. rođeni su N. F., tada studentica 3. godine Fakulteta za …, te L. F. koja živi s majkom u N. i učenica je tada 11. razreda gimnazijskog smjera. Iz nove bračne zajednice s I. F. koja radi kao medicinska sestra s mjesečnim primanjima od 850,00 eura, ima sina J. F. i žive u obiteljskoj kući u vlasništvu njegove supruge koja je kupljena kreditom i mjesečni anuitet je oko 250,00 eura. 

19. U svom iskazu danom 25. listopada 2023. kod ovog suda majka i zakonska zastupnica tužiteljice D. F. je navela da je u vrijeme donošenja ranije odluke bila suvlasnica stana u O., u jednoj polovici dijela, a i sada je suvlasnica u istom omjeru, ostvarivala je primanja od oko 5.000,00 kuna, dok sada ostvaruje primanja u iznosu od 1.680,00 eura, ne ostvaruje dodatna primanja osim plaće, najam stana u N. plaća u iznosu od 850,00 eura, otplaćivala je kredit s mjesečnom ratom od 1.800,00 kuna uz 300,00 kuna na ime osiguranja, te ga otplaćuje još uvijek, a osim njega realizirala je još jedan kredit za isplatu bivšeg supruga i mjesečna rata iznosi 1.200,00 kuna, režije su iznosile oko 1.800,00 kuna mjesečno, a sada na ime režija izdvaja isti iznos. Mlt. L. je pohađala plivanje za što je plaćala članarinu 200,00 kuna mjesečno te pjevanje za koje je izdvajala 150,00 kuna mjesečno, sada trenira odbojku za koju izdvaja 60,00 eura svakih šest mjeseci, krenula je na vozački koji plaća na rate, a ukupan iznos će biti oko 2.900,00 – 3.000,00 eura. Vezano uz odbojku, ona odlazi i na natjecanja, kampove što također mora dodatno plaćati. Nosi aparatić i trenutno mora plaćati određeni dio koji će joj biti refundiran ukoliko sve bude u redu što se tiče higijene i položaja zubi. Osim problema s bubrezima, koje je kćerka imala ranije, sada ima i dijagnosticiranu endometrijozu, uočili su joj cistu na mozgu i tumorsku izraslinu na jetri te stalno s njom odlazi kod liječnika. Ranije je morala izdvajati posebne novčane iznose vezano uz prehranu mlt. L., a sada joj mora kupovati i određene lijekove za koje izdvaja mjesečno 30,00 do 35,00 eura. Smatra da je minimalno za mlt. L. potrebno oko 200,00 eura mjesečno, plaća joj autobusnu kartu 60,00 eura mjesečno, najam za ormarić u školi iznos od 70,00 eura. Ranije nije primala dječji doplatak, a sada ima dječji doplatak u iznosu od 250,00 eura. Od 2019. je s L. u N., dok je kćerka N. ostala u H., jedno vrijeme je živjela s tuženikom, a jedno vrijeme je živjela sama te i sada živi sama. Pomaže joj financijski. Poznato joj je da je kćerka u jednom trenutku izgubila status redovnog studenta jer je bila pogođena razvodom braka, njezinim odlaskom u N., došla je pandemija, a i sam studij je težak. 

20. U svom iskazu danom 25. listopada 2023. kod ovog suda tužiteljica N. F. je navela da je od 2019. suvlasnica u jednoj polovici dijela kuće u O. i nema drugih nekretnina u vlasništvu te cijelo vrijeme živi u kući sama, a u dugogodišnjoj je vezi s dečkom te njihova veza traje devet godina, međutim nikada nisu živjeli u zajedničkom kućanstvu, kuća u kojoj živi je oko 120 m2. Nije iznajmljivala dio kuće jer majka i sestra dolaze dva do tri puta godišnje i tada bi student morao napustiti kuću. Od prosinca 2022. pa do danas, nije ostvarivala nikakva primanja. Za vrijeme pandemije bavila se ugradnjom umjetnih noktiju, i time se prestala baviti u svibnju 2022. Materijale za nokte je ostavila sebi te koristi isključivo za sebe. Također ima i jednu lampu. Trenutno nema dovoljno materijala da bi radila nokte nekom drugom, a također nema ni vremena. Akademske 2016./2017. je upisala prvu godinu fakulteta koji je 3+2 godine i ponavljala je prvu godinu jer je u to vrijeme došlo do razvoda roditelja, nakon toga je upisala drugu godinu i došlo je do odlaska majke u N. te je ponavljala i drugu godinu, nakon čega je upisala treću godinu koju je također ponavljala jer je studij bio online. Treću godinu je ponavljala i treći puta i preddiplomski je završila u rujnu 2023. Njezin studij nema mogućnost izvanrednog studija te je prava studenta izgubila još 2019., kada je ponavljala drugu godinu, a s obzirom da joj je odobren dovršetak studija bez studentskih prava, izdaje se potvrda kao da je redoviti student, iako to nije. U akademskoj 2023/2024 upisala je diplomski studij te nastavila isti kao redoviti student sa svim studentskim pravima. Redovito je izlazila na ispite, ali joj se događalo da pada na ispitima. Nije bilo perioda kada bi propuštala ispitne rokove. Tijekom studija nije imala većih zdravstvenih poteškoća, osim upale mjehura 2019., 2020., kada je jedno petnaest puta imala upalu. Nije mogla funkcionirati jer je imala jake bolove. Kada je izgubila studentska prava, izgubila je pravo na X-icu i obavljanje poslova preko Servisa, ali je i dalje imala pravo na Butru, kao i na pravo na dopunsko zdravstveno osiguranje. Još uvijek nema položenih ispita s diplomskih studija jer su predavanja krenula tek početkom listopada. Funkcionira na način da joj majka mjesečno šalje iznos od 600,00 do 800,00 eura, a tim iznosom ona plaća i kredit za majku. Dok se bavila ugradnjom noktiju, znala si je zaraditi za džeparac, a sada ono što joj majka pošalje nije dovoljno. Nema zdravstvenih poteškoća. Ranije je odlazila na fitness dva puta tjedno, ali više nije u mogućnosti. Ispite iz treće godine položila je sve u roku od godinu dana i tada nije imala vremena bilo što raditi, jer je učila za ispite. Predavanja su joj od 9,00 ujutro do 16,00 sati. U kući u O. postoji kuhinja spojena s dnevnim boravkom, jedna velika spavaća soba i tri manje. Sanitarnih čvorova su dva, a kuhinju bi morala dijeliti u slučaju iznajmljivanja.

21. U svom iskazu danom 25. listopada 2023. kod ovog suda tuženik T. F. je naveo da je u vrijeme donošenja ranije odluke bio suvlasnik kuće u kojem su živjele bivša supruga i kćerke, a sada nema u vlasništvu nekretnina. Isplaćen je za svoj suvlasnički dio iznosom od oko 10.000,00 eura, s tim što je on spustio vrijednost svog djela, jedan dio mu je bivša supruga isplatila i to oko 6.000,00 eura, a ostatak je bio dogovor da će koristiti za uzdržavanje te da neće morati plaćati uzdržavanje do srpnja 2021. Sada je vlasnik pola garaže, koja se nalazi pored kuće u kojoj živi. Živio je u izvanbračnoj zajednici u stanu koji je vlasništvo supruge, a sada žive u kući koja je kupljena 2018. i vodi se kao vlasništvo supruge, i ona je podigla kredit za kupovinu. Supruga je ostvarivala primanja od oko 4.500,00 kuna, a sada ostvaruje negdje oko 800,00 eura, 2021. je u njihovoj zajednici rođen sin, te nema drugih zakonskih obveza uzdržavanja osim tužiteljica i mlt. J. Režije su iznosile oko 1.000,00 kuna, dok sada na ime režija izdvaja iznos od oko 200,00 do 250,00 eura. Ostvarivao je primanja od oko 4.900,00 kuna, a sada ostvaruje primanja od oko 900,00 eura te je na očinskom dopustu i dio mu isplaćuje poslodavac, a dio HZZO. Otplaćivao je kredit s mjesečnom ratom od 1.000,00 kuna uz 130,00 kuna osiguranja, kao i kredit za osobni automobil s mjesečnom ratom od 800,00 kuna, a sada otplaćuje kredit koji je realizirao 2019. i tim kreditom je reprogramirao raniji, mjesečna rata je 211,00 eura, kredit za automobil je također zatvorio novim kreditom, ali otplaćuje dug po računu s mjesečnom ratom od 75,00 eura i trebao bi ga otplatiti za četiri mjeseca. Ne primam dječji doplatak za sina. Sin ima problema s vidom, rodio se sa šećerom, te se tek mora utvrditi je li dijabetičar, vjerojatno će iduće godine morati na operativni zahvat vezano uz dioptriju. Misli da će to biti plaćeno preko HZZO-a. Ima dugogodišnji problem s policističnim bubrezima te je na listi za transplantaciju, operirao je karcinom štitnjače, ima problema i sa srcem, na ime lijekova mjesečno izdvaja iznos od oko 30,00 eura. Ne ostvaruje dodatna primanja osim plaće, niti ima drugih izdataka osim ovih koje je naveo. Kada je dolazio u posjetu kod kćerke, vidio je da ona živi s dečkom s kojim je dugo godina u vezi, a također ima saznanja i da je zarađivala, jer kad god bi ju pitao jel treba nešto, ona je govorila da ne treba. Ima saznanja da je imala sve što joj je bilo potrebno, odnosno da je dovoljno zarađivala jer ga je samo jednom prilikom pitala da joj da nešto novca, i kada joj je dao 500,00 kuna, rekla mu je da je to puno. II-tužiteljica mu se obratila prije podnošenja tužbe i dao joj je novac koji je naveo, kupovao joj je namirnice, platio je popravak laptopa, financirao odlaske u svatove, ali nikada mu nije tražila uzdržavanje te je jedino navela da joj je trebalo 500,00 kuna. Nekada joj je davao 300,00 kuna u novcu, a do 600,00 kuna u hrani. Prije negdje oko godinu i tri mjeseca je posljednji puta bio u kući.

22. U svom iskazu danom 9. svibnja 2024. kod ovog suda L. F. je navela da je u vrijeme donošenja ranije odluke živjela s majkom u O., a sada živi u stanu u N., te nije sigurna koliko se plaća najam stana, ranije se bavila plivanjem, pjevanjem, dok sada trenira odbojku i članarina je svakih šest mjeseci oko 60,00 eura, krenula je na polaganje vozačkog za što je potrebno izdvojiti iznos od ukupno preko 3.000,00 eura. Odlazi na natjecanja za što nije potrebno nešto posebno plaćati, te je prošle godine jednom bila u sportskom kampu za što je bilo potrebno platiti 590,00 eura. Prije nekih godinu dana stavljen joj je aparatić i ne zna koliko se platilo u trenutku postavljanja, a sada mjesečno ide na kontrole i  mjesečno se plaća sam aparatić, ali ne zna u kojem točno iznosu. Ne mora koristiti posebnu prehranu zbog svog zdravstvenog stanja, a na ime lijekova je potrebno mjesečno izdvojiti oko 20,00 eura. U školu odlazi autobusom i tramvajem i mjesečna karta je 50,00 eura, a u školi ima i ormarić i ove godine je morala platiti iznos od 60,00 eura za najam i on se plaća samo prve godine. Prima dječji doplatak, ali ne zna u kojem iznosu. Poznato joj je da je sestra ostala živjeti u kući u O., ali ne zna da bi ona živjela sa svojim dečkom i koliko je njoj poznato živjela je sama. Majka financijski pomaže sestri, te sestra ne ostvaruje primanja na način da bi se bavila ugradnjom noktiju. Izlazi s prijateljima, a također joj majka kupuje i opremu za odbojku, kao i odjeću. Otac joj nije slao novac, niti za opremu, niti za odlaske na turnire. Sada je u 11. razredu jer u N. osnovna škola traje 10 razreda, a do 7. razreda je pohađala školu u R. H. Obvezno školovanje traje do 13. razreda.

23. U svom iskazu danom 9. svibnja 2024. kod ovog suda svjedok D. F. je naveo da poznaje tužiteljice i tuženika jer je u vezi s N. F., a I-tužiteljica je njezina sestra, dok joj je tuženik otac, te su njih dvoje u vezi ukupno oko 10 godina, s tim što je bilo određenih prekida u trajanju od ukupno nekih dvije godine. Od kraja 2022. pa sve do danas, nije bilo prekida njihove veze. Nakon predočenja dostavnice iz koje proizlazi da je poziv za ročište primio na adresi …, navodi da se slučajno zatekao jer je tada N. bila bolesna i preuzeo je svu poštu koja se pojavila. Živi s roditeljima na drugoj adresi. Cjelokupno slobodno vrijeme, njih dvoje provode zajedno ili kod nje ili kod njega. Nisu se odlučili na zajednički život jer ona još uvijek nije završila fakultet i nisu financijski stabilni. On je zaposlen od 2019. ili 2020. i ostvarivao je primanja od oko 7.500,00 kuna, a sada ostvaruje primanja oko 1.400,00 eura. Poznato mu je da je N. kratko vrijeme prijateljicama radila nokte i da je zarađivala toliko da pokrije trošak za materijal, ali se ona time ne bavi već jako dugo. Poznato mu je da je majka financira, ali njih dvoje ne razgovaraju o tome koliko tko ima financija. Ne zna koliko iznose režije za kuću u kojoj N. živi. Nikada mu se nije požalila da nema novca i da joj je problem plaćati režije. Također, nikada nije čuo od nje da bi joj bio problem nedostatak novca, ali je znala povremeno reći da ne zna hoće li nešto kupiti za odlazak u svatove jer joj je skupo ili će uzeti nešto jeftinije, jer joj je stiska s novcem. Njezin fokus je na završetku fakulteta i nakon toga bi oni započeli zajednički život, te iz tog razloga ona nema namjeru ponovno se baviti ugradnjom noktiju. Njegove osobne stvari se nalaze u kući roditelja, a kod N. ima samo minimalno u vidu četkice za zube, gela za tuširanje i odjeću za presvući se nakon košnje. U vrijeme pandemije znao je prespavati po tri dana i to povremeno jer je radio na prijevozu Covid pacijenata, a kod kuće mu je otac teško bolestan i iz tog razloga je provodio vrijeme kod N. kako bi bili sigurni da nije zaražen. Nikada nije sudjelovao u plaćanju režija za kuću u kojoj N. živi, a također nikada nije ulagao niti u opremanju ili održavanju te kuće. Kuća njegovih roditelja i tužiteljice N. su blizu, a on živi s roditeljima, a sestra se odselila prije par godina. Otac je teški bolesnik, ima problema s plućima, nije u mogućnosti ništa fizički odrađivati. Majka nije u mogućnosti sama brinuti o ocu i kući jer se radi o ogromnoj kući. U vrijeme kada je preuzeo poziv za ročište, bio je kod N. i brinuo o njoj jer je ona ležala i trebala joj je pomoć, on je preuzimao pakete koji su stizali, te je preuzeo i poziv i potpisao kada ga je dostavljač upitao je li on D. F. Radilo se o osobi u civilu. Tih par dana N. nije mogla ustati iz kreveta i nije odlazila niti na fakultet. N. do završetka fakulteta ima još par ispita do završetka akademske godine i onda joj ostaje još jedna akademska godina. Nakon završetka bi bila nastavnik matematike i informatike, a misli da se to zanimanje naziva magistar. Ne financira prehranu N., te samo povremeno zna nešto naručit kada provode vrijeme zajedno. U par dana koliko je bio kod N. za vrijeme njene bolesti, nije čistio, spremao, mijenjao posteljinu, niti kuhao, a ne sjeća se koliko je dugo bila bolesna. Niti tada nije bio cijelo vrijeme s njom, nego ju je povremeno obilazio. U tom periodu je jednom i prespavao kod nje, a ostalo vrijeme ju je obilazio i provjeravao. Kada je preuzeo poziv ništa mu nije bilo čudno, povremeno je znao naručiti nešto na adresu N. u vidu poklona za N. i kada je preuzimao nije niti pročitao što piše.

24. Materijalni dokazi prihvaćeni od strane ovog suda.

25. Iskaz tužiteljice L. F. sud nalazi iskrenim i istinitim.

26. Iskaz tužiteljice N. F. sud nalazi suprotnim iskazu njezine majke D. F. u dijelu u kojem ovdje tužiteljica navodi da je stalno živjela sama u nekretnini O., jer njena majka je navela kako je jedno vrijeme tužiteljica živjela s tuženikom-svojim ocem. Njezin iskaz i suprotan je iskazu tužiteljice L. F. u dijelu u kojem je navela da nije zarađivala od ugradnje noktiju, jer je njezina sestra ovdje tužiteljica navela kako je N. F. zarađivala od ugradnje noktiju. Činjenica je da sud nije utvrđivao niti imao dostatno elemenata za utvrditi koliko je i kada tužiteljica zaradila od navedenog, jer nije imala registriran obrt za isto. 

27. Iskaz tuženika sud smatra nedokazanim i suprotnim materijalnim dokazima iz Ugovora o diobi bračne stečevine jer isti navodi kako je od D. Ferlin d. 10.000,00 eura na ime svog suvlasničkog dijela, a da mu je ustvari isplaćeno samo 6.000,00 eura, te da je ostatak prema dogovoru korišten za uzdržavanje koje nije morao plaćati do srpnja 2021. 

28. Iskaz ranije zakonske zastupnice, a sada svjedokinje D. F. sud nalazi iskrenim i istinitim.

29. Iskaz svjedoka D. F. su nalazi iskrenim. 

30. Ocjenjujući svaki dokaz posebno i u međusobnoj svezi ovaj sud nalazi da je tuženik u obvezi plaćati za tužiteljicu L. F. po ranijoj presudi tada iznos od 150,90 eura (ranije 1.137,00 kn), da se tužiteljica L. F. i nadalje redovno školuje iako je u međuvremenu postala punoljetna, no zbog različitog školskog sustava u R. N. u vrijeme davanja iskaza u svibnju 2024. pohađala je 11. razred koja osnovna škola traje 10 razreda a obvezno školovanje je do 13. razreda, pa se ista i nadalje redovno školuje. U tom dijelu nije niti prigovorio tuženik. Imajući u vidu da tužiteljica L. F. redovno pohađa školu, a da stanuje sa svojom majkom, to njezinoj majci svakako pripada naknada za dano uzdržavanje za istu od podnošenja tužbe 6. prosinca 2022. pa do punoljetnosti L. F. 29. prosinca 2023., a nakon toga to uzdržavanje pripada samoj tužiteljici i sud je našao osnovanim njezino potraživanje u visini od 208,16 eura mjesečno i te joj iznose dosudio. Naime, ista je u vrijeme podnošenja tužbe bila u dobi od 17 godina, a u vrijeme presuđenja u dobi od 20 godina, pa su njezine potrebe u odnosu na raniju presudu se svakako povećale. Prema odluci o minimalnim novčanim iznosima potrebnim za mjesečno uzdržavanje djeteta donesenih od strana Ministarstva … (NN 66/2026) za dijete u dobi od 13 do 18 godina minimalni iznos ukupnih materijalnih potreba za mjesečno uzdržavanje koje je dužan platiti roditelj koji ne stanuje s djetetom je 22% prosječne neto plaće, tj. 319,00 eura, pri čemu se prosječna mjesečno isplaćena neto plaća po zaposlenom u pravnim osobama R. H. za 2025. računa u iznosu od 1.449,00 eura. Tuženik prema podacima s kojima raspolaže sud nema prosječnu plaću i ima obvezu uzdržavanja još jednog maloljetnog djeteta i stoga se taj iznos može i smanjiti, no kako tužiteljica i ne potražuje navedeni iznos, već iznos od 208,16 eura to je taj iznos i dosuđen, s tim kako je naprijed navedeno da će isti biti plaćan na račun njezine majke od podnošenja tužbe 6. prosinca 2022. pa do 28. prosinca 2023., a od 29. prosinca 2023. pa nadalje samoj tužiteljici L. F. Tim iznosom biti će podmirene njezine osnovne životne potrebe za hranom, odjećom, obućom, džeparcem, školskim potrebama, hobijima. Ti iznosi dosuđeni su sa pripadajućim zakonskim zateznim kamatama od dospijeća pojedinih iznosa pa do isplate, tako da mjesečni iznosi dospijevaju do 15-og u mjesecu za tekući mjesec, a dospjele iznose da tuženik plati odjednom, a buduće dospijevajuće do 15-og u mjesecu za tekući mjesec. U odnosu na tužiteljicu N. F. sud nalazi njezin tužbeni zahtjev neosnovanim sve iz razloga što je ista u vrijeme razvoda svojih roditelja bila osoba u dobi od 19 godina, dakle punoljetna i tada u odnosu na nju, iako se redovno školovala nije određeno uzdržavanje, već je prema iskazima njezine majke i oca bio dogovor da će se na nju prenijeti suvlasnički dio njezina oca na nekretnini u O., a da će njezina majka isplatiti oca za suvlasnički dio, s tim da logika upućuje da je isplata prema Ugovoru o diobi bila značajno manja nego što to logično upućuje opće poznate cijene nekretnina u to vrijeme i na tom mjestu u O., uz činjenicu da je njezina majka nastavila otplaćivati kredit koji je bio podignut za kupnju predmetne nekretnine. Sama tužiteljica N. F. navodi da je prvu, drugu i treću godinu fakulteta svaki puta ponavljala, gubila status redovnog studenta, no ne i studiranja, i nije za to priložila eventualno dokaz da je isto bilo uzrokovano eventualno bolesti ili nekim drugim opravdanim činjenicama pa svoju obvezu redovnog studiranja faktički nije ispunjavala. Uz to ista je suvlasnica na nekretnini, honorarno je radila na ugradnji noktiju, njezina majka financijski je pomaže i kako to proizlazi iz iskaza tuženika samo mu se jednom obratila sa zahtjevom za financijsku pomoć od 500,00 kn što je tuženik i ispoštovao. Činjenica da je kasnije ista stekla status redovnog studenta, no zbog već ranije obrazloženog, tj. neformalnog dogovora tada punoljetne N. F. i njezina oca i majke, a glede uzdržavanja i stjecanja suvlasništva nekretnine to je kompenzirano, iako formalno nigdje nije navedeno, to je ista odbijena sa svojim tužbenim zahtjevom, kao neosnovanim.

31. Slijedom navedenog, odlučeno je kao u izreci presude temeljem članaka 282., 205., 290., 291. i 316. Obiteljskog zakona (NN 103/15, 98/19, 47/20, 49/23, 156/23),  i čl. 29. Zakona o obveznim odnosima (NN 35/05, 41/08, 125/11, 78/15, 29/18, 126/21, 114/22, 156/22, 155/23), te Konvencije o pravima djeteta (NN MU 12/93, 20/97).

32. Odluka o parničnom trošku temelji se na odredbi čl. 366. Obiteljskog zakona pri čemu je sud imao u vidu okolnosti slučaja i ishod postupka.  

33. Prilikom donošenja odluke sud je imao u vidu ukupne mogućnosti roditelja obveznika uzdržavanja i potrebe osobe koja traži uzdržavanje, te pravičnu ravnotežu istog.

Osijek, 1. rujna 2026. 
  
									       Sudac
							         Dalmoslava Grgić, v.r.






UPUTA O PRAVNOM LIJEKU:
Protiv ove presude nezadovoljna stranka ima pravo žalbe u roku 15 dana, od dana primitka iste. Žalba se podnosi u tri istovjetna primjerka, putem ovoga suda, nadležnom županijskom sudu.	

Dostaviti:
1. Pun. tužiteljice
2. Pun. tuženika

